जनशक्ति अभावमा पुनर्निर्माण प्राधिकरणले काम सुरु गर्न सकेन
भूकम्पबाट क्षतिग्रस्त सम्पूर्ण भौतिक संरचनाहरूको तत्काल पुननिर्माण थाल्न महत्वका साथ गठन गरिएको पुनर्निर्माण प्राधिकरणले जनशक्ति अभावले काम सुरु गर्न सकेको छैन ।
काठमाडौं — भूकम्पबाट क्षतिग्रस्त सम्पूर्ण भौतिक संरचनाहरूको तत्काल पुननिर्माण थाल्न महत्वका साथ गठन गरिएको पुनर्निर्माण प्राधिकरणले जनशक्ति अभावले काम सुरु गर्न सकेको छैन ।प्रमुख कार्यकारी अधिकृत (सीईओ) मा सुशील ज्ञवालीलाई नियुक्त गरेको एक महिना भइसक्दा पनि सरकारले कर्मचारी उपलब्ध नगराउँदा प्राधिकरणले काम सुरु गर्न नसकेको हो ।आवश्यक जनशक्ति अभावका कारण प्राधिकरणले भूकम्पमा क्षतिग्रस्त भएका सरकारी भवन, पुरातात्विक सम्पदा र ५ लाखभन्दा बढी निजी घरको पुनर्निर्माणको तयारी नै गर्न नसकेको जानकारी सम्बन्धित अधिकारीले दिए ।मन्त्रिपरिषदले प्राधिकरणका लागि २ सय ८ जनाको दरबन्दी स्वीकृत गरेको छ, जसमा सचिव एक जना, सहसचिव १३ जना, उपसचिव २५ जना, शाखा अधिकृत १ सय २६ जना, चालक र कार्यालय सहयोगी गरी श्रेणीविहीन ४४ जनाको दरबन्दी छ ।तर सरकारले प्राधिकरणले सहसचिव मधुसुदन अधिकारीलाई कामु सचिव बनाएर पठाउनुबाहेक अरू कर्मचारी पठाएको छैन । अधिकारीले कर्मचारीको अभावमा प्राधिकरणले काम सुरु गर्न समस्या परिरहेको जानकारी दिए । ‘बिना कर्मचारी के काम होला ? प्राधिकरणले केही काम सुरु गर्न पाएको छैन’ उनले भने ।कामु सचिव अधिकारीका अनुसार स्वीकृत दरबन्दी अनुसार कर्मचारी पठाइदिन प्राधिकरणले सामान्य प्रशासन मन्त्रालयलाई ताकेता गरिरहेको छ । यसैबीच सामान्य प्रशासनले आइतबार २१ जना कर्मचारी प्राधिकरणमापठाउने निर्णय गरेको छ ।सामान्य प्रशासनका प्रवक्ता राजेन्द्र पौडेलले एक सहसचिव, ५ उपसचिव र १५ शाखा अधिकृतलाई प्राधिकरणमा काजमा पठाउने निर्णय भएको जानकारी दिए । प्राधिकरणमा अस्थायी दरबन्दी भएकाले कर्मचारीहरूको पद सामान्य प्रशासनको अतिरिक्त समूहमा राखी काजमा पठाइएको हो । प्राधिकरणमा पठाइएका सहसचिवमा कालीप्रसाद रिजाल छन् ।प्राधिकरणका कामु सचिव अधिकारीले भने सामान्यले २१ जना कर्मचारी पठाउने निर्णय गरेको आफूले सुनेको, तर एक जना पनि नआइपुगेको जानकारी दिए । उनका अनुसार प्राधिकरणलाई काम सुरु गर्न २१ जना कर्मचारी धेरै अपुग हुन्छ ।